На основу члана 8. Закона о избору председника Републике („Службени гласник РС“, бр. 111/07 и 104/09 – др. закон), а сходно члану 34. став 1. тачка 3. и члана 56. став 3. Закона о избору народних посланика („Службени гласник РС“, бр. 35/00, 57/03-УС, 72/03-др. закон, 18/04, 85/05-др. закон, 101/05-др. закон, 104/09-др. закон, 28/11-УС и 36/11),

 Републичка изборна комисија, на седници одржаној 18. марта 2017. године, донела је

**О Д Л У К У**

**О ОДРЕЂИВАЊУ ВРЕМЕНА ПОЧЕТКА И ЗАВРШЕТКА ГЛАСАЊА НА БИРАЧКИМ МЕСТИМА У ИНОСТРАНСТВУ**

 1. Овом одлуком се одређује време почетка и завршетка гласања на изборима за председника Републике, расписаним за 2. април 2017. године, на бирачким местима у иностранству, одређеним Допунским решењем о одређивању бирачких места за гласање на изборима за председника Републике, расписаним за 2. април 2017. године („Службени гласник РС“, бр. 22/17 и 24/17).

 2. На бирачким местима у Аустрији, Белгији, Босни и Херцеговини, Грчкој, Италији, Јужноафричкој Републици, Катару, Кини, Либану, Македонији, Малти, Мађарској, Немачкој, Норвешкој, Пољској, Румунији, Руској Федерацији, Словачкој Републици, Словенији, Турској, Уједињеним Арапским Емиратима, Финској, Француској, Холандији, Хрватској, Црној Гори, Чешкој Републици, Швајцарској и Шведској гласање ће бити обављено 2. априла 2017. године, у времену од 7 до 20 часова по локалном времену.

 3. На бирачким местима у Великој Британији, Канади и Сједињеним Америчким Државама, гласање ће бити обављено 1. априла, у времену од 7 до 20 часова по локалном времену.

 4. Резултати гласања на бирачким местима у иностранству не смеју се јавно саопштавати нити истицати на бирачком месту пре завршетка гласања у Републици Србији.

 5. Ову одлуку објавити у „Службеном гласнику Републике Србије“.

02 Број: 013-207/17

У Београду, 18. марта 2017. године

**РЕПУБЛИЧКА ИЗБОРНА КОМИСИЈА**

 ПРЕДСЕДНИК

 Владимир Димитријевић